Capitala Poloniei, Varşovia, va cheltui 117 milioane de zloţi (27,3 milioane de euro) în următorii doi-trei ani pentru adăposturi antiaeriene şi alte măsuri de securitate, în contextul în care războiul din Ucraina vecină se află în al treilea an, a anunţat miercuri primarul oraşului, relatează Reuters.
În timp ce Polonia, membră a NATO, îşi asigură cetăţenii că locul lor în alianţă le conferă siguranţă în faţa oricărui atac rusesc, invazia de la graniţa sa determină pregătiri pentru potenţiale lovituri, conform News.ro.
"Din proprie iniţiativă, am întreprins un inventar al locurilor de adăpost", a declarat Rafal Trzaskowski într-o conferinţă de presă după publicarea unui raport al Biroului Suprem de Audit al Poloniei privind dotarea cu adăposturi antiaeriene în ţară.
Potrivit serviciului de pompieri, mai puţin de 4% din populaţie poate conta pe un loc unde s-ar putea adăposti, potrivit auditului.
Raportul a constatat, de asemenea, că lipsesc reglementările de bază pentru adăposturi, inclusiv echipamentul necesar şi caracteristicile tehnice cerute pentru structurile de protecţie.
Parcările subterane şi staţiile de metrou se numără printre cele aproximativ 7 milioane de metri pătraţi de spaţiu din Varşovia care ar putea servi drept adăposturi, a declarat primarul.
"117 milioane (de zloţi) pentru îmbunătăţirea siguranţei - aceştia sunt bani pentru următorii doi-trei ani şi suntem pregătiţi să alocăm mai mulţi bani în acest scop", a declarat edilul Varşoviei.
El a precizat că spitalele vor fi pregătite pentru ameninţări, iar membrii publicului vor fi educaţi cu privire la modul în care să acţioneze în caz de urgenţă.